**SELETUSKIRI**

**Maaeluministri määruse „Loomade tervist edendavate kõrgemate majandamisnõuete toetus“ eelnõu juurde**

**1. Sissejuhatus**

Määrus kehtestatakse [Euroopa Liidu ühise põllumajanduspoliitika rakendamise seaduse](https://www.riigiteataja.ee/akt/dyn=129032014004&id=104072013007!pr58lg5) (edaspidi *ELÜPS*) § 7 lõike 2, § 21 lõike 2, § 24 lõike 1 ja § 38 lõike 3 alusel.

1. jaanuaril 2023 algab uus Euroopa Liidu (edaspidi *EL*) eelarveperiood 2023–2027, mille raames saab Eesti osa Euroopa Põllumajanduse Tagatisfondi ja Euroopa Maaelu Arengu Põllumajandusfondi eelarvest. Nendest fondidest toetuste andmist reguleerib perioodil 2023–2027 Euroopa Parlamendi ja nõukogu määrus (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 06.12.2021, lk 1–186). Nimetatud määruse artikli 9 kohaselt tuleb liikmesriikidel EL-i toetuste saamiseks koostada ühise põllumajanduspoliitika strateegiakava, milleks Eesti puhul on „Euroopa Liidu ühise põllumajanduspoliitika Eesti strateegiakava aastateks 2023–2027“ (edaspidi *strateegiakava*), mis kiidetakse heaks Euroopa Komisjoni otsusega. Käesolev eelnõu on vajalik strateegiakava keskkonna- ja kliimakohustused ning muud majandamiskohustused sekkumise „Loomade tervist edendavate kõrgemate majandamisnõuete toetus” rakendamiseks. Loomade tervist edendavate kõrgemate majandamisnõuete (*edaspidi* KMN) toetuse õiguslik alus on Euroopa Parlamendi ja nõukogu määruse (EL) nr 2021/2115 artikkel 70.

KMN sekkumisega suuname põllumajandustootjat rakendama kohustuslikest nõuetest kõrgemaid standardeid, kvaliteediskeeme ja programme. Sellist sekkumist rakendatakse esimest korda. Sekkumine panustab strateegiakava erieesmärki 9: parandada liidu põllumajanduse reageerimist ühiskonna nõudmistele toidu ja tervise osas, siia alla kuulub kvaliteetne, ohutu ja toitev toit, mis on toodetud kestlikul viisil, toidu raiskamise vähendamine, samuti loomade heaolu parandamine ja mikroobide resistentsuse vastu võitlemine. Samuti panustab sekkumine riigieelarve programmi „Põllumajandus, toit ja maaelu 2023–2026“ taimetervise, loomade tervise ja heaolu tegevussuuna eesmärkidesse: Eesti on vaba ohtlikest taimekahjustajatest, Eesti on vaba eriti ohtlikest loomataudidest ning üldine karjatervise tase ja loomade heaolu paraneb.

Sekkumise eesmärgiks on tõsta loomakasvatajate teadlikkust karjatervise olulisusest vastamaks ühiskonna ootustele loomakasvatuslikus toidutootmises. Sekkumise kaudu toetatakse põllumajandustootjaid, kes võtavad loomade heaolu ja tervise edendamiseks kõrgema karjatervise jälgimise kohustuse eesmärgiga ennetada tõhusamalt haiguste tekkimist ja antimikroobsete ravimite kasutamise vajadust.

Toetust antakse piimatõugu lehmade karjatervist edendavate kõrgemate majandamisnõuete elluviimise eest loomakasvatusettevõttes viie järjestikuse kalendriaasta jooksul. See tähendab, et jälgitakse loomade tervist ja kogutakse regulaarselt erinevaid loomade tervist iseloomustavaid näitajaid. Koostöös karjaterviseprogrammide alase täiendõppekava läbinud loomaarstiga (edaspidi *veterinaararst*) analüüsitakse kogutud terviseandmeid, nähakse ette tegevused olemasolevate terviseprobleemide lahendamiseks ja uute ennetamiseks. Sekkumise rakendamise tulemusena paraneb karja loomade tervisestaatus, väheneb antibiootikumide kasutamise vajadus ning suureneb loomade tootlikkus ja paraneb toodangu kvaliteet. Sekkumisega kaetakse lisategevuste elluviimiseks tehtavad kulud, mis on seotud karja tervise regulaarse jälgimisega, andmekorjega ja arvestuse pidamisega, samuti kulud veterinaararsti visiitidele, andmete analüüsimisele ja nõustamisele.

Toetust saavad taotleda põllumajandustootjad, kes peavad aasta keskmisena vähemalt 101 piimaveisetõugu lehma. Selliseid ettevõtjaid on meil hetkel 166 ja nende peetavate lehmade arv moodustab 91% kõigi piimatõugu lehmade koguarvust. Taotlusi saab esitada kõikide strateegiakava alusel antavate pindalatoetuste ning loomade pidamisega ja loomade heaolu soodustamisega seotud toetustega samal ajal.

ELÜPS-i **§ 38 lõike** 3 kohaselt võib valdkonna eest vastutav minister loomapõhiste otsetoetuste ja maaelu arengu toetuste puhul määrusega kehtestada toetuse saamise täpsemad nõuded ja korra.

Määruse eelnõu ja seletuskirja koostas Maaeluministeeriumi toiduohutuse osakonna loomatervise ja -heaolu valdkonna nõunik Ülle Pau (625 6256, [ylle.pau@agri.ee](mailto:ylle.pau@agri.ee)). Juriidilise ekspertiisi määruse eelnõule tegi Maaeluministeeriumi õigusosakonna nõunik Kadri Jänes (625 6539, [kadri.janes@agri.ee](mailto:kadri.janes@agri.ee)).

**2. Eelnõu sisu ja võrdlev analüüs**

Määruse eelnõu (edaspidi *eelnõu*) koosneb 16 paragrahvist ja lisast.

**Eelnõu § 1** sätestab, et määrusega kehtestatakse strateegiakava keskkonna- ja kliimakohustuste ning muude majandamiskohustuste sekkumise „Loomade tervist edendavate kõrgemate majandamisnõuete toetuse” andmise tingimused ning kord. Toetuse andmise tingimused ning kord hõlmab sätteid toetatavate tegevuste, toetuse ühikumäära ja selle otsustamise, nõudeid taotleja ja toetusõigusliku looma kohta, tingimuslikkuse- ja baasnõuete, toetuse tegevuste elluviimise nõuete, põllumajandusliku majapidamise üleandmise, toetuse taotlemise, toetuse vähendamise, taotluse rahuldamise ja rahuldamata jätmise, toetuse saaja andmete avalikustamise kohta ja rakendussätted.

**Eelnõu §-ga 2** sätestatakse toetatavad tegevused.

Toetust antakse karjatervist edendavate kõrgemate majandamisnõuete elluviimise eest ehk karjaterviseprogrammi rakendamise eest loomade pidamise tegevuskohas, mille kohta on andmed kantud põllumajandusloomade registrisse. Taotluse esmakordsel esitamisel võetakse kohustus viieks järjestikuseks kalendriaastaks. Toetust antakse kuni 5 aasta jooksul iga-aastase maksena, mille suurus määratakse kindlaks vastavalt aasta keskmise toetusõiguslike lehmade arvule.

**Eelnõu §-ga 3** sätestatakse toetuse ühikumäär.

**Lõikega 1** kehtestatakse toetuse ühikumäär 45 eurot piimalehma kohta kalendriaastas. Ühikuhinna arvutamisel on võetud arvesse, et taotlejale tekib teatud lisakulutusi seoses toetuse nõuete elluviimisega. Nii on kõrgemate majandamisnõuete toetuse ühikusumma väärtuse arvutamisel arvestatud täiendavate tööjõukuludega, mis on seotud karja regulaarse jälgimisega, andmekorjega, arvestuse pidamisega ja karjatervise protokolli edastamisega. Samuti on ühikusumma arvutamisel arvestatud tööjõukuludega, mis on seotud karjaterviseprogrammide alase täiendõppekava läbinud veterinaararsti visiitidega farmi ning andmete analüüsimise ja nõustamisega.

Euroopa parlamendi ja nõukogu määruse (EL) 2021/2115 artikli102 lõike 3 kohaselt võivad liikmesriigid maaelu arengu sekkumisviiside puhul kehtestada maksimaalse kavandatud keskmise ühikusumma. Maksimaalne kavandatud keskmine ühikusumma on maksimaalne summa, mida eeldatavasti keskmiselt makstakse seotud väljundite eest.

**Lõike 2** kohaselt vähendatakse toetuse ühikumäära, kui kõigi nõuetele vastavate taotluste rahastamise summa ületab eelarveaastaks määratud eelarve. Vähendamise otsuse teeb Põllumajanduse Registrite ja Informatsiooni Amet (edaspidi *PRIA*) ELÜPS-i § 28 lõike 2 punkti 2 alusel ulatuses, mis on vajalik kõigi nõuetele vastavate taotluste rahuldamiseks maksimaalsel võimalikul määral.

**Lõike 3** kohaselt antakse taotlejale toetust tegevuskohas peetavate piimatõugu lehmade kohta, kes on kantud põllumajandusloomade registrisse. Toetuse maksmisel võetakse arvesse kalendriaasta keskmine lehmade arv. Saadud tulemus ümardatakse täisarvuni.

**Eelnõu §-ga 4** sätestatakse nõuded taotlejale.

**Lõike 1** kohaselt saab toetust taotleda loomapidaja kes on esitanud põllumajandusloomade registrisse majandustegevuse teate või saanud tegevusloa loomapidamiseks veterinaarseaduse tähenduses.

**Lõige 2** sätestab, et taotleja peab aasta keskmisena vähemalt 101 piimatõugu lehma.

**Lõike 3** kohaselt võib piimalehmade arv kohustuseaasta jooksul muutuda, kuid ei tohi aasta keskmisena olla väiksem kui 101 lehma. Toetuskõlblike karjade määratlemisel lähtuti Piimaklastri ja Eesti Maaülikooli pilootprojekti käigus saadud kogemuslikule hinnangule, mille kohaselt alla 100-pealistes karjades on terviseandmete jälgimine igapäevategevuste kaudu hästi tagatud ning täiendava programmi algatamine ei anna tuntavat lisandväärtust.

**Lõikes 4** nimetatakse tüüpilised vääramatu jõu juhtumid ning erandlikud asjaolud, mille korral PRIA arvestab aasta keskmise loomade arvu arvutamisel ning loomade tervist edendavate kõrgemate majandamisnõuete toetuse maksmisel.

**Lõike 5** kohaselt, kui taotleja ei ole võimeline vääramatu jõu või mõne muu erandliku asjaolu tõttu kohustuse täitmisega jätkama, siis kohustus lõpeb.

**Eelnõu §-ga 5** sätestatakse nõuded toetusõigusliku looma kohta.

**Lõike 1** kohaselt võetakse toetuse andmisel arvesse tegevuskohas peetav piimatõugu lehm. Toetusalused loomad peavad olema nõuetekohaselt identifitseeritud ja nende andmed peavad olema kantud põllumajandusloomade registrisse. Loomad peavad olema identifitseeritud veterinaarseaduse § 30 lõike 1 kohaselt ja nende andmed peavad olema kantud põllumajandusloomade registrisse maaeluministri 25.novembri 2021.a määruse nr 74 „Põllumajanduslooma märgistamise ja registreerimise ning veisepassi väljastamise kord, põllumajanduslooma tapmisest ja hukkumisest ning kõrvaldamisest teavitamise kord ning identifitseerimisvahendi eemaldamise ja asendamise nõuded“ nõuete kohaselt.

**Lõike 2** kohaselt võetakse toetuse andmisel arvesse piimatõugu lehm, kellel on eesti holsteini (EHF), eesti punase (EPK), eesti maatõu (EK), šviitsi (AP), äärširi (FA) või džörsi (JER) tõu tunnused. Nimetatud tõugudesse kuuluvaks loetakse asjaomaste tõutunnustega piimalehmad ja nende ristandid. Termin „tõug” ei ole tõug põllumajandusloomade aretuse seaduse § 2 tähenduses ja seega ei pea toetatavad piimalehmad olema aretusloomad nimetatud seaduse tähenduses. Valdav enamus Eesti piimatõugu lehmadest kuulub eesti holsteini tõugu.

**Eelnõu §-ga 6** sätestatakse tingimuslikkus.

Taotleja peab täitma kogu põllumajandusliku majapidamise maal ja põllumajanduslikus tegevuses maaeluministri 21. detsembri 2022. a. määruses nr 68 „Maa heas põllumajandus- ja keskkonnaseisundis hoidmise nõudedning kohustuslikud majandamisnõuded” sätestatud nõudeid, mis on kehtestatud Euroopa Parlamendi ja nõukogu määruse (EL) 2021/2115 artiklite 12 ja 13 alusel. Tingimuslikkus hõlmab nii maa heas põllumajandus- ja keskkonnaseisundis hoidmise nõudeid kui ka kohustuslikke majandamisnõudeid. Kohustuslikud majandamisnõuded on valik juba kehtivatest erinevatest siseriiklikest nõuetest.

Tingimuslikkus on seotud keskkonna, maa heas põllumajandus- ja keskkonnaseisundis hoidmise, rahvatervise, loomatervise, taimetervise ja loomade heaolu vallas kehtestatud nõuete järgimisega. Tingimuslikkuse järgimine on eelduseks strateegiakava pindalapõhiste- ja loomatoetuste täies mahus saamiseks. Tingimuslikkusega välistatakse juhud, kus põllumajandustootja saab elementaarsete nõuete rikkumisel karistada küll valdkonna järelevalveasutuse pool kuid saab siiski täies mahus põllumajandustoetusi. Erinevate valdkondade nõudeid on tingimuslikkusesse (varasemalt nõuetele vastavus) kaasatud järk-järgult alates 2004. aastast. Tingimuslikkust tuleb järgida kogu kohustuseaasta vältel 1. jaanuarist kuni 31. detsembrini.

**Eelnõu § 7-ga** sätestatakse toetatava tegevuse nõuded.

**Lõike 1** kohaselt on taotleja sõlminud lepingu Eesti Maaülikooli karjaterviseprogrammide alase täiendõppekava läbinud veterinaararstiga või sama õppekava alusel koolitava veterinaararstiga karjatervisealaste andmete analüüsimiseks, taotleja nõustamiseks ja farmi külastusteks. Veterinaararst nõustab taotlejat karjatervise osas ning analüüsib koos taotlejaga karjatervise protokolli terviseandmeid ning vajadusel teeb koos taotlejaga kirjalikud otsused korrigeerivate meetmete rakendamiseks soovitud eesmärkide saavutamisel. Meetme rakendamiseks viis Eesti Maaülikool sellel aastal läbi 260 tunnise karjatervise alase täiendusõppe koolituse kutsetegevusloaga veterinaararstidele. Täiendusõppekava läbinud veterinaararstid on kvalifitseerunud spetsiaalselt hindama karjatervist, analüüsima karjatervise protokolli ja andma nõu karja tervisestaatuse parandamiseks. Koolitusel osalesid veterinaararstid üle Eesti, sh ka Saaremaalt.

Vastava kvalifikatsiooniga veterinaararstide nimekiri, kellega ettevõtja saab lepingu sõlmida, on e-PRIA leheküljelt leitav alates 01.02.2023.a. Taotlejal tuleb leping veterinaararstiga esitada koos taotlusega ja see peab olema sõlmitud hiljemalt 15. juuniks. Määrusega ei ole veterinaararsti visiitide arv määratletud, kuid soovituslikult võiks arst farmi külastada vähemalt 4 korda aastas. Oleme ühikuhinna arvutamisel sellega arvestanud. Andmete analüüsimiseks ei pea alati farmi külastama, vaid seda saab teha ka veebi vahendusel.

**Lõike 2** kohaselt, kui leping veterinaararstiga kohustuseperioodil mõnel mõjuval põhjusel lõpeb, tuleb taotlejal 30 päeva jooksul alates lepingu lõppemisest sõlmida uus leping. Taotleja peab teavitama PRIA-t seitsme päeva jooksul alates uue lepingu sõlmisest.

**Lõige 3** sätestab, et taotleja kogub tervisenäitajaid tegevuskoha kõigi toetusaluste piimakarja veiste kohta, st andmeid korjatakse nii lehmade, noorkarja kui vasikate kohta. Tegevuskoht on defineeritud läbi veterinaarseaduse § 35 lõike 1, mille kohaselt kantakse põllumajandusloomade registrisse isiku ja tema tegevuse kohta andmed. Isiku poolt peetavate loomade pidamise koht kantakse põllumajandusloomade registrisse tegevuskohana. Terviseandmete kohta täidetakse igal kuul karjatervise protokoll, mille täitmine on taotlejale kohustuslik. Protokollis tuleb täita kõik andmeväljad. Haiguste puhul ei pruugi alati tulemust olla. Kui haigust karjas ei esinenud, siis sellisel juhul tuleb protokolli märkida 0. Protokolli vorm on kehtestatud määruse lisas. Protokolli tuleb säilitada taasesitataval kujul kuni kohustuseperioodi lõpuni ja kuulub esitamisele PRIA ning Põllumajandus- ja Toiduamet (edaspidi *PTA*) kohapealses kontrollis.

Spetsiaalselt piimakarjale väljatöötatud karjatervise protokollis on 7 tabelit kolmel leheküljel. Protokolli esimeses tabelis küsitakse üldandmeid ettevõtja ja farmi kohta. Samuti fikseeritakse selles osas veterinaararsti külastuste kuupäevad ja aruande esitamise kuupäev. Teises tabelis küsitakse sigimise tervishoidu iseloomustavaid tulemusnäitajaid lehmadel ja mullikatel. Mullikate sigimisnäitajate kohta on küsitud keskmine kaal seemendusel ja keskmine turjakõrgus esimesel seemendusel. Need kaks näitajat annavad erinevat infot, nii võib kaal olla saavutatud näiteks rasvumise tagajärjel, turjakõrgus aga annab infot luustiku arengust. Seemenduskaalu näitaja jaoks ei pea kaaluma kõiki mullikaid, vaid piisab kui on kaalutud valikuliselt 30% loomadest. Kaalu leidmiseks võib kasutada ka lindiga mõõtmist. Tabeli andmed registreeritakse üks kord kuus. Kolmas tabel sisaldab andmeid noorkarja tervise kohta. Neid andmeid registreeritakse samuti üks kord kuus. Neljandas udaratervist iseloomustavate näitajate tabelis on küsitud kliiniliste mastiitide arv 100 lehma kohta aastas. See on näitaja, mis annab infot mastiitide esinemissageduse kohta karjas. Seda arvutatakse 100 lehma kohta, et karjad oleksid võrreldavad. Eesmärk on alla 25 juhu 100 lehma kohta aastas. Tabelis viis on jäsemetervist iseloomustavad näitajad. Lonke blokis küsitud näitajad tuleb esitada lüpsilehmade kohta. Lonke ja kannaliigese kahjustuse kohta tuleb andmed esitada 4 korda aastas. Jalahaiguste kohta esitatakse osakaalu %, mis annab täpsema pildi haigusjuhtudest karja vaates. Juhtude arvuline väärtus ei ole siin nii oluline. Tabelis kuus esitatakse ainevahetust iseloomustavad näitajad. Poegimishalvatuse real tuleb märkida konkreetse diagnoosiga haigusjuhtumid, lehmade poegimisjärgsed lamama jäämised siia hulka ei lähe. Tabelis seitse tuuakse ära prakeerimise põhjused. Kolmandas veerus toodud referentsnäitaja on taotlejale tulemusnäitajate osas orientiiriks ja annab taotlejale võimaluse oma karja tervisenäitajatega võrdlemiseks.

**Lõikega 4** sätestatakse, et taotleja esitab karjatervise protokolli andmestiku kord kuus PRIA-le elektrooniliselt PRIA e-teenuse keskkonna kaudu. Info andmete edastamise elektroonilisele aadressile tuuakse ära PRIA kodulehel. Protokolliandmestik tuleb PRIA-le esitada kuule järgneva kuu 7. kuupäevaks. Säte jõustub 1.jaanuaril 2024.aastal.

**Lõike 5** kohaselt peavad taotlejal olema täidetud kõik riiklike loomatauditõrje programmide rakendusmeetmetest tulenevad kohustused. Loomataudide ennetamiseks ja tõrjeks koostab Põllumajandus- ja Toiduamet riiklikud loomatauditõrje programmid ning kehtestab nende täitmiseks igal aastal rakendusmeetmed. Rakendusmeetmete raames kogutakse põllumajandusloomadelt loomataudide seire eesmärgil teatud haigustele proove ning tehakse laboratoorsed uuringud. Proovid kogutakse ja uuringud viiakse läbi vastavalt EL-i õigusaktide suunistele. Loomapidajal, kelle kari on sattunud seire valimisse, peavad seirekavaga ettenähtud diagnostilised uuringud olema tehtud.

**Eelnõu §-ga 8** sätestatakse põllumajandusliku majapidamise üleandmine.

Põllumajandusliku majapidamise üleandmise korral kohaldatakse maaeluministri 20. detsembri 2022. a määruse nr 67 „Põllumassiivi kaardi koostamise, põllumassiivi toetusõigusliku pindala määramise ja põllumassiivi kasutamise kohta andmete esitamise tingimused ja kord“ §-s 6 sätestatut.

**Eelnõu §-ga 9** sätestatakse toetuse taotlemise kord.

**Lõike 1** kohaselt esitab taotleja PRIA-le igal kohustuseaastal ajavahemikul 2. maist kuni 15. juunini elektrooniliselt PRIA e-teenuste keskkonna kaudu taotluse. PRIA e-teenuse keskkonna kaudu taotlemine võimaldab vältida vigu taotluse esitamisel ning dokumentide täitmine on lihtsam, kuna taotluse paljud väljad on juba eeltäidetud ning süsteemis toimuvad automaatsed esitatud andmete kontrollid PRIA erinevate registritega. Isik, kes esimest korda taotleb ELÜPS-i alusel toetust, esitab enda andmete registrisse kandmiseks avalduse PRIA-le. Taotlus sisaldab andmeid, mis on vajalikud toetuse menetlemiseks. Taotlusel tuleb esitada maaeluministri 21. detsembri 2022. a määruse nr 71 „Otsetoetuste saamise üldised nõuded, põhisissetuleku toetus, ümberjaotav toetus ja noore põllumajandustootja toetus“ § 10 lõikes 1, § 11 lõike 1 punktides 1–16 ja punktis 19 ning lõigetes 2–4 ning §-s 12 nimetatud andmed, mis on kõikidele pindala- ja loomatoetuste taotlejatele kohustuslik esitada. Taotleja peab taotlusel teada andma, et milliste tegevuste eest ta toetust soovib taotleda.

**Lõike 2** kohaselt esitab taotleja veterinaararstiga digitaalselt kahepoolselt allkirjastatud lepingu PRIA e-teenuse keskkonna kaudu koos taotlusega esimesel kohustuseaastal. Uue lepingu sõlmimise korral esitab taotleja lepingu samal viisil PRIA-le koos selle taotlusega, mis esitatakse pärast lepingu sõlmimist.

**Lõike 3** kohaselt esitab taotleja loomade tervist edendavate kõrgemate majandamisnõuete toetuse taotluse strateegiakava alusel antavate pindalatoetuste ning loomade pidamisega ja loomade heaolu soodustamisega seotud toetustega ühel ajal. Kõiki strateegiakava alusel antavaid pindalatoetusi ning loomade pidamisega ja loomade heaolu soodustamisega seotud toetusi saab taotleda ajavahemikul 2. mai kuni 15. juuni PRIA e-teenuste keskkonnas. PRIA e-teenuste keskkonnas on taotlejale näha eeltäidetud taotlusvorm, mis sisaldab erinevate toetuste taotlemiseks vajalikke andmeid. Kuna teatud ühiseid andmeid võetakse arvesse erinevate toetuste menetlemisel, võimaldab nende ühekordne märkimine vältida vigu.

**Eelnõu §-ga 10** sätestatakse taotleja, taotluse ja toetatavate tegevuse kontrollimine.

**Lõike 1** kohaselt kontrollib PRIA taotluses esitatud andmete õigsust ja taotleja ning toetatava tegevuse toetuse saamise nõuetele vastavust.

**Lõike 2** kohaselt kontrollivad eelnõu § 7 lõikes 3 sätestatud nõude täitmist PRIA ja PTA.

**Lõike 3** kohaselt kontrollib PTA eelnõu § 7 lõikes 5 sätestatud nõudeid. See tähendab, et peavad olema täidetud riiklike loomatauditõrje programmide rakendusmeetmed.

**Lõike 4** kohaselt kontrollivad §-s 6 sätestatud nõuetele vastavust oma pädevuse piires PRIA, PTA ning Keskkonnaamet. Maa heas põllumajandus- ja keskkonnaseisundis hoidmise nõuete ning kohustuslike majandamisnõuete kontrollide korraldamisel (sh, kui need samad nõuded sisalduvad juba riigisiseses õigusaktis) peab arvestama Euroopa Parlamendi ja nõukogu määruse (EL) 2021/2116, mis käsitleb ühise põllumajanduspoliitika rahastamist, haldamist ja seiret ning millega tunnistatakse kehtetuks määrus (EL) nr 1306/2013 (ELT L 435, 06.12.2021, lk 187–261) artiklis 83 sätestatuga. Maa heas põllumajandus- ja keskkonnaseisundis hoidmise nõuete ning kohustuslike majandamisnõuete kontrollimiseks võivad asutused kasutada olemasolevaid kontrolli- ja haldussüsteeme. Kontrolli all mõistetakse nii administratiivset kui ka kohapealset kontrolli. Kohapealsete kontrollide valim tehakse igal aastal riskianalüüsi põhjal. Eeltoodu tähendab ka seda, et tingimuslikkuse raames peab kontrollivalimi koostamisel lähtuma nimetatud määruses sätestatust.

**Eelnõu §-ga 11** sätestatakse toetuse vähendamise ja ühise põllumajanduspoliitika abinõudega seotud EL-i finantshuvide kaitseks meetmete kohaldamise kord.

**Lõikega 1** sätestatakse, et toetuse vähendamise korral kohaldatakse ELÜPS-i § 13 lõikes 3 sätestatut.

**Lõike 2** kohaselt vähendatakse taotlejale antavat toetust lõikes 1 sätestatud juhul. Toetusest, mida taotlejal oleks õigus saada, arvatakse maha ELÜPS-i 12. peatükis sätestatud kaitsemeetmete kohaldamisega seotud summa.

**Lõikega 3** sätestatakse, et ühise põllumajanduspoliitika abinõudega seotud EL-i finantshuvide kaitseks meetmete kohaldamise korral kohaldatakse ELÜPS-i §-des 107–110 sätestatut. Nimetatud paragrahvides sätestatakse ühise põllumajanduspoliitika abinõudega seotud EL-i finantshuvide kaitse meetmete kohaldamise üldnormid, ühtse haldus- ja kontrollisüsteemiga seotud kaitsemeetmed, kaitsemeetme kohaldamine pettuse puhul ning tingimuslikkuse süsteemiga seotud kaitsemeetmed.

**Eelnõu §-ga 12** sätestatakse taotluse rahuldamine ja rahuldamata jätmine.

**Lõike 1** kohaselt teeb PRIA taotluse rahuldamata jätmise otsuse Euroopa Liidu õigusaktides ning ELÜPS-i § 28 lõikes 3 sätestatud alustel. ELÜPS-i § 28 lõike 3 kohaselt tehakse lisaks Euroopa Liidu õigusaktides sätestatud alustele maaelu arengu toetuse taotluse rahuldamata jätmise otsus, kui esineb vähemalt üks järgmistest asjaoludest:

1) taotleja, taotlus või toetatav tegevus ei vasta toetuse andmise ja kasutamise nõuetele, kui Euroopa Liidu õigusaktidest ei tulene teisiti;

2) taotleja ei esita ega tee teatavaks menetluses tähtsust omavaid asjaolusid ja tõendeid või takistab kohapealse kontrolli tegemist;

3) taotlust ei rahuldata käesoleva paragrahvi lõike 1, 2, 6, 7 või 8 kohaselt;

4) taotluses või taotluse menetluse käigus on teadlikult esitatud valeandmeid.

Tegemist on PRIA töökoormuse vähendamiseks kehtestatud asjaolude loeteluga, et mitte asjatult kulutada ressursse toetuse taotluse menetlustoimingute läbiviimiseks olukordades kui on ilmne, et toetuse taotlus jäetakse rahuldamata.

**Lõike 2** kohaselt teeb, teeb PRIA taotluse rahuldamise, osalise rahuldamise või rahuldamata jätmise otsuse hiljemalt kohustuseaastale järgneva aasta 10. veebruariks võttes arvesse kontrollide tulemusi.

**Eelnõu §-s 13** sätestatakse toetuse maksmise kord.

Loomade tervist edendavate kõrgemate majandamisnõuete toetus makstakse hiljemalt taotluse esitamise kalendriaastale järgneva kalendriaasta 30. juuniks. Vastavalt Euroopa Parlamendi ja nõukogu määruse (EL) nr 2021/2116 artikli 44 lõikele 2 tehakse toetuse saajatele makseid kuni 30. juunini taotluse esitamise aastale järgneval kalendriaastal.

**Eelnõu §-ga 14** sätestatakse toetuse saajate andmete avalikustamine.

PRIA teavitab toetuse saajat tema andmete avalikustamisest ja andmete töötlemisest Euroopa Parlamendi ja nõukogu määruse (EL) 2021/2116 artiklites 98 ja 99 sätestatud alustel ja korras.

**Eelnõu § 15** rakendussätte kohaselt sõlmib 2023. aastal taotleja lepingu veterinaararstiga hiljemalt 15. juuniks.

**Eelnõu §-ga 16** kehtestatakse määruse jõustumine.

**Lõikega 1** kehtestatakse määruse jõustumise ajaks 1. jaanuar 2023. a.

**Lõikega 2** kehtestatakse määruse § 7 lõike 4 jõustumise ajaks 1. jaanuar 2024. a.

**3. Eelnõu vastavus Euroopa Liidu õigusele**

Eelnõu on kooskõlas Euroopa Liidu õigusega ja eelnõu väljatöötamisel on võetud aluseks järgmised õigusaktid:

1) Euroopa Parlamendi ja nõukogu määrus (EL) 2021/2115, millega kehtestatakse liikmesriikide koostatavate Euroopa Põllumajanduse Tagatisfondist (EAGF) ja Euroopa Maaelu Arengu Põllumajandusfondist (EAFRD) rahastatavate ühise põllumajanduspoliitika strateegiakavade (ÜPP strateegiakavad) toetamise reeglid ning tunnistatakse kehtetuks määrused (EL) nr 1305/2013 ja (EL) nr 1307/2013 (ELT L 435, 06.12.2021, lk 1–186);

2) Euroopa Parlamendi ja nõukogu määrus (EL) 2021/2116, mis käsitleb ühise põllumajanduspoliitika rahastamist, haldamist ja seiret ning millega tunnistatakse kehtetuks määrus (EL) nr 1306/2013 (ELT L 435, 06.12.2021, lk 187–261).

**4. Määruse mõjud**

Eelnõu mõjusid on hinnatud „Hea õigusloome ja normitehnika eeskiri“ § 46 lõike 1 alusel. Eelnõu rakendamine toob kaasa positiivseid mõjusid majandusele ning elu- ja looduskeskkonnale. Toetus on suunatud põllumajandusliku tegevusega tegelevatele ettevõtjatele.

Mõjud majandusele, sh ettevõtete halduskoormusele.

Toetusel on kaudne mõju majandusele. Kuna taotlejad saavad varasemaga võrreldes ellu viia uusi lisategevusi, siis toetuse taotlemisel ja tegevuste elluviimisel halduskoormus ettevõtetele vähesel määral suureneb. Samas rakendatakse pindala ja loomatoetuste taotlemisel ühtset taotlusvormi, mistõttu toetuste taotlemisel ei ole vaja samu andmeid korduvalt esitada.

Mõju julgeolekule ja välissuhetele.

Toetusega ei kaasne otsest ja olulist mõju riigi julgeolekule ega välissuhetele. Toetusel on kaudne positiivne mõju toidujulgeolekule. Toetuse nõuete täitmise tulemusena paraneb karja loomade tervisestaatus ja väheneb antibiootikumide kasutamine ning seega saame tarbija jaoks kvaliteetsema ja ohutuma toidu. Loomade parema tervisestaatusega paraneb toodangu kvaliteet ja suureneb loomade tootlikkus.

Mõju elu- ja looduskeskkonnale.

Toetusel on kaudne positiivne mõju elu- ja looduskeskkonnale. Mida tervemad on loomad, seda vähem kasutatakse antibiootikume, mis omakorda aitab kaasa mikroobide resistentsuse vastu võitlemisele.

Mõju riigi ja kohaliku omavalitsuse asutuste korraldusele.

Toetuse rakendamisel ei ole mõju kohaliku omavalitsuse asutuste töökorraldusele. PRIA-le kaasneb toetuse rakendamisega teatud töökoormuse kasv, kuna taotlejate ring on suurenenud. Seoses järelevalvega võib vähesel määral suureneda tööjõukulude kasv Keskkonnaametile.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Strateegiakava keskkonna- ja kliimaalasteks kohustusteks on kogueelarve 120 421 018 eurot, millest sekkumise „Loomade tervist edendavate kõrgemate majandamisnõuete toetuse“ kogueelarve on strateegiakava peatüki 6.2.3. kohaselt 9 990 000 eurot. Sellest 7 992 000 eurot on Euroopa Maaelu Arengu Põllumajandusfondist (EAFRD).

Uue EL eelarveperioodi sekkumiste ettevalmistamiseks tuleb olemasolevad infosüsteemid kohandada vastavaks uue perioodi nõuetele. Määruse rakendamisega on seotud eelkõige IT- arenduskulu ning perioodi alguses ka täiendav tööjõukulu kasv. Vajalikud kulutused sekkumiste väljatöötamiseks on kavandatud katta PRIA-le eraldatud eelarve vahenditest. Olulist kulutuste kasvu Keskkonnaametile määruse rakendamine ei too. Määruse rakendamisega ei kaasne lisakulutusi riigieelarve vahenditest.

**6. Määruse jõustumine**

Määrus jõustub 1. jaanuaril 2023. a. Määruse § 7 lõige 4 jõustub 1. jaanuaril 2024. a.

**7. Eelnõu kooskõlastamine, huvirühmade kaasamine ja avalik konsultatsioon**

Strateegiakava ettevalmistuseks moodustati 2019. a 18. juunil juhtkomisjon, kuhu kuulusid valdkondade huvigruppide ning riigiasutuste esindajad. Juhtkomisjoni ülesanneteks oli kujundada Eesti seisukohad EL-i ühise põllumajanduspoliitika maaelu arengu toetuste andmist reguleerivate õigusaktide kohta ning koordineerida strateegiakava koostamist, teha ettepanekuid ja kujundada seisukoht strateegiakava kohta enne kava esitamist Vabariigi Valitsusele. Lisaks kohtusid strateegiakava ettevalmistuseks aastatel 2019–2020 valdkondlikud töögrupid. Juhtkomisjoni ja valdkondlike töögruppide materjalid on leitavad Maaeluministeeriumi veebilehelt.

Eelnõu väljatöötamise käigus tehti koostööd Eesti Tõuloomakasvatajate Ühistuga, põllumajandustootjate esindajatega, Eesti Maaülikooli teadlastega ja PRIA-ga.

Eelnõu esitati eelnõude infosüsteemi EIS kaudu kooskõlastamiseks Keskkonnaministeeriumile ja Rahandusministeeriumile. Keskkonnaministeerium kooskõlastas eelnõu märkustega, millega on osaliselt arvestatud. Rahandusministeerium ei ole ettenähtud tähtajaks eelnõude infosüsteemi EIS kandnud kirja eelnõu heakskiitmise või eelnõuga põhjendatult mittenõustumise kohta ning seetõttu loetakse eelnõu Vabariigi Valitsuse 13. jaanuari 2011. a määruse nr 10 „Vabariigi Valitsuse reglement“ § 7 lõike 4 kohaselt nimetatud ministeeriumi poolt kooskõlastatuks. Rahandusministeeriumi esitatud mitteametliku ettepanekuga on arvestatud. Eesti Põllumajandus-Kaubanduskoda ja PRIA esitasid eelnõu kohta ettepanekuid, millega on osaliselt arvestatud. Eelnõu esitati arvamuse andmiseks ka PTA-le, kes ei esitanud eelnõu kohta ettepanekuid. Eelnõu kohta tehtud kõik ettepanekud ja arvamused on esitatud seletuskirja lisas.

(allkirjastatud digitaalselt)

Marko Gorban

Kantsler